《流香涧》
元代·陈颢

泉脉来何许，萦回下曲塘。雨过平涨绿，花落暗流香。

石面凝春暖，松根漱晚凉。高歌濯缨客，何必问沧浪。

作者简介：（1264—1339）元清州人，字仲明。稍长，入京师，从王磐习金典章，又从安藏习诸国语。因安藏荐入宿卫，从爱育黎拔力八达于藩府。仁宗入定内难，迎武宗，皆预谋。仁宗即位，特拜集贤大学士，与闻政事，科举之行，赞助之力尤多。仁宗卒，辞官家居。文宗立，复起为大学士。卒谥文忠。